Diari Oficial de la Generalitat Valenciana


Sumari del DOGV 5180, del 19-01-2006 (2006/366)

ORDE de 30 de desembre del 2005, de la Conselleria de Benestar Social, per la qual es regulen i convoquen ajudes dirigides al suport del pla de mesures d'inserció social per a l'exercici corresponent a l'any 2006 i prestacions econòmiques reglades per al 2006 i part de l'exercici de 2007.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5180

Data del DOGV
:   19-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/366


Data del document
:   30-12-2005

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * reinserció social
    * ajuda pública
    * ajuda social

ORDE de 30 de desembre del 2005, de la Conselleria de Benestar Social, per la qual es regulen i convoquen ajudes dirigides al suport del pla de mesures d'inserció social per a l'exercici corresponent a l'any 2006 i prestacions econòmiques reglades per al 2006 i part de l'exercici de 2007. [2006/X366]  
La Llei de la Generalitat Valenciana 5/1997, de 25 de juny, per la qual es regula el Sistema de Servicis Socials inclou, dins de les responsabilitats de la Generalitat, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.  
En el marc d'esta Llei, la Generalitat té entre els seus objectius garantir l'atenció integral de la família, atenent a tots els problemes que puguen incidir en el seu benestar, prevenint-los o esmenant-los.  
Per a la consecució d'estos objectius, a la Conselleria de Benestar Social li correspon fomentar, de manera especialitzada, les actuacions tendents a la protecció i la promoció de l'estructura familiar, com a nucli natural i fonamental que és, de la societat, amb l'objectiu social d'afavorir el desenrotllament harmònic de tots els seus membres.  
De la mateixa manera, esta Llei establix, en l'article 37.2, les prestacions econòmiques reglades dirigides a la família o a un nucli convivencial donat, tot preveient-se la possibilitat que, als beneficiaris d'estes, se'ls puga exigir la realització d'activitats, tendents a la normalització dels seus hàbits i a la seua plena integració social, a través de la formació o cooperació social que es determine.  
Posteriorment, la Llei 11/2000, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV núm. 3.907, de 29.12.2000) va establir, en la disposició addicional octava que, en el supòsit de les prestacions econòmiques reglades, previstes en l'article 37.2 de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials de la Comunitat Valenciana, podran autoritzar-se gastos d'abast plurianual per a transferències corrents, amb els efectes previstos en l'article 29 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.  
Estes prestacions econòmiques reglades estan incardinades en el Pla de Mesures d'Inserció Social, l'objectiu últim del qual és la reinserció sociolaboral dels seus beneficiaris. Per a aconseguir este objectiu es fa necessari afavorir la implantació de diferents programes destinats als citats beneficiaris, o al seu nucli convivencial, programes que poden ser subvencionats a través d'esta orde d'ajudes.  
Finalment, es fa necessari també recolzar l'existència de personal destinat específicament per les entitats a gestionar les seues prestacions, per mitjà de la subvenció dels gastos que este comporta.  
Així, la Conselleria de Benestar Social convoca per mitjà d'esta orde, en el marc de les lleis anteriorment citades, ajudes i subvencions destinades al Pla de Mesures d'Inserció Social que inclou dins d'este les prestacions econòmiques individuals i reglades destinades a persones físiques, famílies i altres unitats de convivència, així com les subvencions tant dels distints programes que tinguen com a finalitat la inserció sociolaboral dels beneficiaris individuals d'estes prestacions, com del personal propi que l'entitat col·laboradora destina a la seua gestió, regulades totes elles en el títol I d'esta orde.  
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991 i el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social.  
ORDENE  
TÍTOL I  
De les ajudes del Pla de Mesures d'Inserció Social  
Article 1. Àmbit  
Les ajudes convocades per mitjà d'esta orde van destinades al desenrotllament i la implantació del Pla de Mesures d'Inserció Social de la Comunitat Valenciana, establit pel Decret 132/1990 de 23 de juliol, del Consell de la Generalitat Valenciana, pel qual s'aprova el Pla de Mesures d'Inserció Social a la Comunitat Valenciana (DOGV núm. 1376, de 07.09.1990) i la Llei 5/1997, de 25 de juny, per la qual es regula el sistema de servicis socials de la Generalitat Valenciana (DOGV 3032, de 10 de juliol de 1997).  
Article 2. Objecte  
Són objecte d'esta orde els següents:  
a) Regular i convocar ajudes i subvencions en l'àmbit familiar, en règim de concurrència competitiva, dirigides a sufragar els següents conceptes previstos dins del Pla de Mesures d'Inserció Social:  
1. El pagament de salaris i seguretat social del personal propi de les entitats que tenen dret a sol·licitar estes ajudes, sempre que el mateix estiga encarregat del desenrotllament i la implantació del Pla de Mesures d'Inserció Social per mitjà del tràmit i la gestió de la sol·licitud, elaboració de la proposta de resolució individual, pagament de les prestacions econòmiques reglades, i/o l'elaboració dels informes de seguiment individual a què es fa referència en l'article 10 d'esta orde.  
2. Els programes d'integració, definits en el capítol II, secció II del Decret 132/1990, de 23 de juliol, pel qual s'aprova el Pla de Mesures d'Inserció Social a la Comunitat Valenciana i en la Llei 5/97, per la que es regula el Sistema de Servicis Socials de la Generalitat Valenciana, com el conjunt de mesures de caràcter sociolaboral orientades a facilitar l'autonomia personal i la plena incorporació social.  
b) Regular l'entrega i distribució als beneficiaris individuals, a través d'entitats col·laboradores, de les prestacions econòmiques reglades, tal com s'establixen en el capítol II, secció III del Decret 132/1990 pel qual s'aprova el Pla de Mesures d'Inserció Social a la Comunitat Valenciana i en la Llei 5/97, per la qual es regula el sistema de Servicis Socials de la Generalitat Valenciana, amb la finalitat de cobrir les necessitats bàsiques dels perceptors d'estes. Les dites prestacions podran tindre la consideració de gastos de caràcter plurianual, amb els efectes previstos en l'article 29 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, amb les condicions disposades en la disposició addicional octava de la Llei 11/2000, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana. El règim de concessió de la dita prestació serà per orde de sol·licitud d'esta en les entitats locals col·laboradores on estiga empadronada la persona sol·licitant.  
Article 3. Obligacions de les entitats.  
Sense perjuí que hagen de complir-se els requisits i les obligacions establides tant en l'article 47.4 del Text Refós de la Llei d'Hisenda Pública de la Generalitat Valenciana, com en els articles 13 i 14 de la Llei 38/2003, de 17 de novembre, General de Subvencions, les entitats locals i les entitats col·laboradores, han de complir les següents:  
1. Amb caràcter general seran les definides en l'article 27 d'esta orde.  
2. En referència al tràmit i al pagament de la prestació als beneficiaris individuals complir les obligacions i seguir el procediment establits en el capítol II del títol I d'esta orde.  
Article 4. Prioritats.  
Les prioritats tindran en compte els criteris següents:  
1. Tindran prioritat absoluta en el reconeixement de la condició com a entitat col·laboradora de la Conselleria de Benestar Social per a l'exercici de l'any 2006, les entitats previstes en l'article 5 d'esta orde que ja hagen sigut reconegudes com a entitats col·laboradores i hagueren tingut beneficiaris acollits al Pla de Mesures d'Inserció Social.  
Les noves incorporacions s'atendran d'acord amb la dotació de recursos i tenint en compte els criteris de necessitat social i població.  
2. Tindran prioritat les prestacions sobre els programes i ambdós sobre el personal. En tot cas, no correspondrà la subvenció de personal i/o programes, si juntament no es concedixen també prestacions econòmiques reglades.  
3. Per a la concessió en concepte de prestacions tindran prioritat absoluta les corresponents a aquelles entitats que tinguen sol·licitada en l'exercici 2006 la concessió d'estes a beneficiaris individuals seguint el procediment establit en l'article 10 d'esta orde, sense existir dotació pressupostària per a estes. Si hi ha diverses entitats en la mateixa situació, podrà prorratejar-se la quantia sol·licitada en concepte de prestacions entre totes elles.  
CAPÍTOL I  
De les ajudes destinades a les entitats col·laboradores  
Article 5.Entitats sol·licitants  
Podran sol·licitar estes ajudes les corporacions locals, les mancomunitats constituïdes conforme a la legislació de règim local i les entitats de dret públic amb personalitat jurídica pròpia que en depenen sempre que hagen sigut creades per a intervindre en el camp de l'acció social i no tinguen caràcter industrial o mercantil.  
Article 6. Documentació que han de presentar les entitats  
La documentació que s'ha de presentar per a sol·licitar estes ajudes serà la següent:  
1. Sol·licitud, en el model previst en esta orde, degudament omplida, firmada per l'alcalde de l'ajuntament o representant de l'entitat. El dit model inclou la .Fitxa de manteniment de tercers., que servirà per a acreditar la titularitat del compte a través del qual el beneficiari desitja percebre l'ajuda.  
Per a omplir la sol·licitud es tindran en compte els criteris següents:  
a) Cada entitat sol·licitarà en una única instància, la subvenció per a tots els programes que corresponguen al Pla de Mesures d'Inserció Social.  
b) Les quanties sol·licitades es diferenciaran en tres conceptes:  
. Personal propi de l'entitat, que estiga encarregat del desenrotllament i implantació del Pla de Meures d'Inserció Social. Preveurà aquells gastos derivats de les actuacions previstes en l'article 2.a.1) d'esta orde.  
. Programes, que englobaran tant aquells gastos propis del seu sosteniment com els derivats del personal que els realitze. Els dits programes seran aquells previstos en l'article 2.a.2) d'esta orde.  
. Prestacions econòmiques reglades previstes en l'article 2.b) d'esta orde.  
c) La memòria de les actuacions desenrotllades en l'exercici anterior. Si l'entitat ja va tindre subvencionat el programa sol·licitat en este exercici, a l'empara de l'Orde de 20 de desembre del 2004 (DOGV núm. 4.914 de 30.12.2004), serà la prevista en l'article 27.1.i) de la dita Orde, i el termini per a presentar-la finalitzarà el 31 de gener del 2006. Si no és així, l'entitat presentarà la memòria prevista en la sol·licitud de l'ajuda si l'entitat va desenrotllar el programa, o un ofici indicant que no es va realitzar cap programa de la tipologia sol·licitada, si és el cas.  
d) Sense perjuí de l'obligació de reunir els requisits recollits en l'article 13.2 de la Llei 38/2003, de 17 de novembre, General de Subvencions, la justificació que es complixen estos es farà per mitjà de declaració responsable de l'alcalde, president o representant legal degudament autoritzat per a això. Esta declaració responsable serà atorgada davant del director o directora territorial de Benestar Social, o el cap de Servici d'Acció Social, competent per a tramitar la sol·licitud.  
2. Còpia del CIF de l'entitat.  
3. Tots els documents presentats seran originals, o còpies legalitzades per notari o compulsades per l'administració.  
Article 7. Import de les ajudes destinades a les entitats  
La quantia que s'assignarà a subvencions dels programes i personal previstos en este capítol, tindran en compte les consideracions següents:  
1. Criteris generals que han d'utilitzar-se per al càlcul de la subvenció que s'ha de concedir:  
a) Amb caràcter general:  
. El nivell d'execució i l'avaluació favorable del programa per al qual se sol·licita la subvenció, en exercicis anteriors.  
. La col·laboració de l'entitat amb la Generalitat Valenciana en el camp de la promoció i la inserció social, amb especial referència a l'acció social especialitzada orientada a la Família, Menor i Adopció.  
. Les necessitats objectives del municipi, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.  
b) Només es proposarà la subvenció pels gastos realment previstos i adequats al Pla de Mesures d'Inserció Social. En la proposta tècnica de la direcció territorial indicada en l'article 20 d'esta orde, podrà determinar-se quins gastos dels quals se sol·licita subvenció no són adequats a la finalitat d'esta.  
En el cas que se sol·licite la subvenció de programes o personal que incloguen gastos per no dedicar-se de manera exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al concepte per al qual sol·licita la subvenció. El dit percentatge podrà ser utilitzat en la justificació que s'efectuarà respecte de la subvenció concedida, si és el cas.  
2. Respecte a les quanties que s'assignen a les distintes entitats en concepte de personal i programes per als quals se sol·licite l'ajuda, caldrà ajustar-se al següent:  
a) Gastos en concepte de personal:  
a.1. La retribució salarial del personal que ha de desenrotllar el Pla de Mesures d'Inserció Social, i que estiga en situació regular de contractació, tot incloent-hi els gastos de seguretat social, en els seus diferents règims i qualsevol altre concepte que s'incloga en la nòmina per l'entitat.  
En cap cas procedirà la subvenció per un import major que aquell que l'entitat paga al treballador.  
La subvenció que s'atorgue per este concepte, no dependrà de la titulació de qui ocupa el lloc, sinó de la que fóra necessària per a ocupar este.  
a.2. Per al càlcul de les quanties que s'han de concedir caldrà ajustar-se al següent:  
Per cada 25 prestacions concedides per al conjunt de l'exercici, calculades segons el mòdul mitjà disposat en l'article 9 d'esta orde, podrà subvencionar-se fins a un màxim d'un titulat de grau mitjà.  
Per cada 75 prestacions concedides per al conjunt de l'exercici, calculades segons el mòdul mitjà disposat en l'article 9 d'esta orde, podrà subvencionar-se fins a un màxim d'un treballador destinat a tasques administratives.  
Per cada 100 prestacions concedides per al conjunt de l'exercici, calculades segons el mòdul mitjà disposat en l'article 9 d'esta orde, podrà subvencionar-se fins a un màxim d'un titulat de grau superior.  
b) Gastos en concepte de programes.  
Podran subvencionar-se aquells gastos que siguen necessaris per a la realització del programa respecte al qual se sol·licita la subvenció. Els dits gastos inclouran tant els propis del seu sosteniment, com els del personal específicament dedicat a este. No obstant, no podrà concedir-se en concepte de programes un import superior al 33% d'allò que s'ha concedit en concepte de prestacions econòmiques reglades per al conjunt de l'exercici.  
c) Import màxim que s'ha de subvencionar.  
L'import màxim de l'ajuda que ha de subvencionar la Conselleria de Benestar Social, tant en concepte de personal com de sosteniment, correspondrà a un 65% de l'import a justificar, estant l'entitat obligada a atendre la resta: 35%, fins a completar el 100%.  
3. Queden expressament exclosos de les ajudes previstes en esta orde els conceptes següents:  
a) Els programes que no responguen específicament a les característiques expressades en esta orde.  
b) Els programes que, per la seua naturalesa, siguen d'altres organismes, sense perjuí de la necessària col·laboració per al cas de matèries concurrents.  
c) Els programes per als quals hi haja una altra Orde d'ajudes específica destinada a estos, o bé que ja siguen subvencionats, en tot o en part i per al mateix objecte, per la Conselleria de Benestar Social.  
d) Els de programes i personal corresponents a altres exercicis econòmics.  
CAPÍTOL II  
De les prestacions econòmiques reglades destinades   
als beneficiaris individuals  
Article 8. Entitats col·laboradores.  
Els sol·licitants a qui fa referència l'article 5 d'esta orde podran ser reconeguts per la Conselleria de Benestar Social com a entitats col·laboradores, per a l'entrega i la distribució als beneficiaris individuals de les prestacions econòmiques reglades a què fa referència l'article 2.b) d'esta orde, d'acord amb els requisits i les condicions fixats per a tal distribució.  
En tot cas, perquè les persones físiques o unitats de convivència que no tinguen mitjans suficients de subsistència puguen accedir a les prestacions econòmiques reglades serà requisit imprescindible el previ reconeixement d'una entitat col·laboradora per a actuar on tinguen els primers el seu lloc de residència.  
Article 9. Import de les prestacions econòmiques reglades  
La quantia que s'assignarà dirigida al pagament de prestacions econòmiques reglades tindrà en compte les consideracions següents:  
a) L'import màxim de la prestació serà l'establit per a les pensions no contributives en el seu còmput anual, per a l'exercici de l'any 2006. L'import mensual resultant, serà incrementat quan, amb el beneficiari, convisquen familiars a càrrec seu segons l'escala següent:  
Pel primer familiar 21,00 euros mensuals.  
Pel segon familiar 15,00 euros mensuals.  
Pel tercer familiar 14,00 euros mensuals.  
Pel quart familiar 14,00 euros mensuals.  
L'existència de més de quatre familiars a càrrec seu no podrà suposar majors increments, per la qual cosa l'import màxim mensual que es pot augmentar per familiars a càrrec no podrà excedir els 64,00 euros mensuals.  
b) Mòdul mitjà:  
Com que no es fixa els beneficiaris individuals, per dependre la quantia final de la prestació tant dels seus ingressos propis, com dels familiars convivents a càrrec seu, es tindrà en compte un mòdul mitjà per al càlcul de la quantia a assignar a les entitats en concepte de prestacions econòmiques reglades, que es calcularà de la manera següent:  
Es dividirà per 12 la pensió no contributiva màxima en còmput anual, corresponent a l'exercici per al qual es concedix l'ajuda, i a l'import resultant se li sumarà el 50% de la quantia màxima en concepte d'increment per familiars que convisquen amb el beneficiari.  
El dit mòdul mitjà es multiplicarà pel nombre de prestacions previst, siga este sencer o fracció, i donarà lloc a la quantia màxima a concedir a l'entitat en concepte de prestacions econòmiques reglades per a la totalitat de l'exercici de 2006.  
Article 10. Procediment que s'ha de seguir per a la concessió de la prestació econòmica reglada als beneficiaris individuals  
Les ajudes assignades en concepte de prestació econòmica reglada a les entitats sol·licitants, seran tramitades i pagades definitivament als beneficiaris individuals, si és el cas, segons el procediment determinat en este capítol.  
Les entitats col·laboradores tindran les següents obligacions per al pagament de les prestacions econòmiques reglades a què fa referència l'article 2.b) d'esta orde:  
1. Amb caràcter general, seguir les condicions, els requisits i els procediments administratius regulats pel Decret 132/1990, de 23 de juliol, del Consell de la Generalitat Valenciana pel que s'aprova el Pla de Mesures d'Inserció Social a la Comunitat Valenciana i per l'Orde d'11 de setembre de 1990 de la Conselleria de Treball i Seguretat Social, per la qual es desenrotlla el dit Decret (DOGV 1.400 d'11.10.1990.).  
2. Efectuar proposta de concessió de la prestació a beneficiaris individuals i notificar la resolució d'esta, d'acord amb el procediment següent:  
a) Recepció de la sol·licitud individual de percepció de la prestació econòmica reglada.  
b) Verificar, abans d'efectuar la proposta de concessió de la prestació econòmica reglada davant la Conselleria de Benestar Social, el compliment dels requisits determinants per a l'atorgament de les prestacions econòmiques reglades als beneficiaris, per mitjà de la documentació establida en l'article 11 d'esta orde.  
c) Elaboració, per l'equip social de base de l'entitat col·laboradora, de l'informe proposta individual a què es referix l'article 12 de l'Orde d'11 de setembre de 1990, de la Conselleria de Treball i Seguretat Social, que serà elevat a la Direcció Territorial de Benestar Social corresponent.  
d) Existència d'acord de proposta i acceptació pel beneficiari de les Mesures d'Inserció Social, segons el model d'esta orde, en què constaran, com a mínim, els punts següents:  
. Informe socioeconòmic del sol·licitant de la prestació.  
. Proposta de Resolució que s'efectua respecte de la prestació sol·licitada.  
. Quantia i duració proposta per a la prestació, si és el cas.  
. Mesures d'inserció que es proposa establir. Havent d'indicar-se clarament què mesures són les que es desenrotllaran, les dates d'inici i de finalització, l'horari en què han de desenrotllar-se i els mitjans necessaris perquè el beneficiari duga a terme les mesures proposades.  
e) A la vista del dit informe proposat, el director o directora territorial de Benestar Social competent resoldrà, per delegació de la consellera de Benestar Social, sobre la sol·licitud individual de prestació econòmica reglada i ho comunicarà a l'entitat, per a la seua notificació a l'interessat. La dita notificació s'efectuarà segons allò que s'ha indicat en l'article 59 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. En cas que cap de les dos notificacions indicades en la dita Llei poguera ser entregada, es comunicarà este extrem a la Direcció Territorial de Benestar Social, tot especificant els motius, amb la finalitat que se suspenguera l'eficàcia de la resolució individual, si és el cas.  
La resolució de concessió de la prestació estarà condicionada al compliment efectiu de les mesures d'inserció sociolaboral que ha de desenrotllar el beneficiari, tot podent suspendre's la prestació si no es complixen estes.  
El termini màxim per a resoldre i notificar sobre la sol·licitud d'ajuda individual serà de tres mesos comptats a partir de la data en què haguera tingut entrada la proposta individual efectuada per l'entitat local en la Direcció Territorial de Benestar Social. Una vegada transcorregut el termini abans mencionat sense que haguera notificat resolució expressa, els interessats, en aplicació del que disposa l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera, i d'Organització de la Generalitat Valenciana, podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'administració de resoldre expressament sobre la petició formulada.  
f) El director o directora territorial no podrà dictar resolucions a favor dels beneficiaris individuals per un import superior al màxim que es reflectix en l'article 9 d'esta orde.  
Una vegada esgotats els fons globals atorgats a l'entitat col·laboradora en concepte de prestació econòmica reglada, no podran concedir-se, per la Direcció Territorial corresponent, noves ajudes individuals. No obstant, podran efectuar-se resolucions individuals reconeixent que els interessats complixen els requisits per a tindre dret a la prestació, passant estos a tindre prioritat per a la seua concessió, quan existisquen fons disponibles en l'entitat col·laboradora.  
3. En tot cas, si complix els requisits, el sol·licitant individual de prestació econòmica estarà obligat a sol·licitar el programa de renda activa d'inserció del Ministeri de Treball i Assumptes Socials, destinat per a parats de llarga duració majors de 45 anys.  
Article 11.Requisits i documentació que s'han de presentar davant de l'entitat col·laboradora pels sol·licitants individuals de les prestacions econòmiques reglades  
Els sol·licitants individuals de la prestació econòmica reglada, hauran de complir els següents requisits establits en l'article 13 del Decret 132/1990, de 23 de juliol, del Consell de la Generalitat Valenciana, pel qual s'aprova el Pla de Mesures d'Inserció Social a la Comunitat Valenciana i el Decret 171/1999, de 5 d'octubre, del Govern Valencià pel qual es modifiquen determinats articles de l'esmentat Decret 132/1990, a fi d'incloure en el seu àmbit d'aplicació a les persones víctimes de la violència domèstica entre els perceptors de les prestacions econòmiques reglades i aportar, davant de l'entitat col·laboradora, la documentació següent:  
1. Estar empadronats, com a residents, en qualsevol municipi de la Comunitat Valenciana, durant un any, almenys, al moment de presentar la sol·licitud. La dita condició s'acreditarà per mitjà de certificat d'empadronament o informe de l'equip social de base en què es faça constar tal extrem.  
2. Ser major de 25 anys i menor de 65 o, si és el cas, menor de 25 anys sempre que tinga fills o familiars a càrrec seu o hagen sigut víctimes de maltractaments en el si de la unitat familiar. Esta condició s'acreditarà per mitjà de documentació on conste l'edat, així com declaració responsable, si és el cas, respecte que es tenen fills o familiars a càrrec seu.  
3. No disposar, el sol·licitant o la unitat familiar de què forme part, d'uns ingressos anuals que, per qualsevol concepte, superen la quantia de la prestació econòmica reglada computada anualment que li poguera correspondre. La dita condició s'acreditarà per mitjà de:  
. Fotocòpia compulsada o acarada de la declaració de l'impost sobre la renda de les persones físiques de tots els convivents en el domicili, o bé certificat de l'agència tributària acreditatiu de no haver-la presentat. En ambdós casos anirà referida a l'últim exercici pressupostari.  
. Declaració jurada d'ingressos.  
4. No ser beneficiaris de qualsevol altre tipus de pensió o d'ajuda concedida per organisme públic la finalitat del qual siga atendre les necessitats de subsistència del beneficiari. La dita condició s'acreditarà per mitjà de certificat de pensions expedit per l'administració.  
5. En el cas dels beneficiaris víctimes de violència domèstica, acreditar davant de l'administració la denúncia o querella per maltractaments formulada per la persona agreujada, el seu representant legal o el Ministeri Fiscal.  
6. Les persones que sol·liciten la prestació econòmica reglada, no necessitaran complir ni acreditar documentalment el compliment dels requisits recollits en l'article 13.2 de la Llei 38/2003, de 17 de novembre, General de Subvencions, donat el caràcter de contraprestació econòmica per aliments, establida per l'article 142 del Codi Civil que té l'esmentada prestació.  
Article 12. Procediment que s'ha de seguir per al pagament de la prestació econòmica reglada als beneficiaris individuals  
Referent als pagaments dels beneficiaris de les prestacions econòmiques reglades les entitats col·laboradores tindran les obligacions següents:  
1. Efectuar el pagament de la prestació des del primer dia del mes següent al de la data d'efectes de concessió de l'ajuda per la Direcció Territorial de Benestar Social competent. Els pagaments posteriors s'efectuaran per mensualitats vençudes des de la data de la seua meritació.  
2. Tindre documentació acreditativa que s'ha efectuat el pagament a favor del beneficiari.  
3. En cap cas, la Conselleria de Benestar Social estarà obligada a abonar ni acceptar la justificació de gasto de les quanties que les entitats col·laboradores lliuren als beneficiaris, en concepte de la prestació econòmica reglada, si no hi ha prèvia resolució del director territorial de Benestar Social. En cas que es produïsquen pagaments indeguts per l'entitat col·laboradora dins de les quanties concedides per la Resolució individual, esta estarà obligada a reintegrar-les o compensar-les a la Conselleria de Benestar Social. El dit reintegrament o compensació es realitzarà després del tancament de l'exercici pressupostari i després de la justificació a què fa referència l'article 26.1 d'esta orde.   
Article 13. Recursos  
Contra les resolucions del director o directora territorial de Benestar Social, els beneficiaris individuals podran, interposar directament recurs contenciós administratiu davant la Sala Contenciosa Administrativa del Tribunal Superior de Justícia, d'acord amb el que preveu la Llei 29/1998 de 13 de juliol, reguladora de l'esmentada jurisdicció en el termini de dos mesos, a comptar des de l'endemà de la notificació, o des que haja vençut el termini màxim per a resoldre sense haver rebut la notificació, sense perjuí de la possibilitat d'interposar potestativament recurs de reposició davant el titular de la Conselleria de Benestar Social en el termini d'un mes a comptar de l'endemà de la notificació de la resolució.  
TÍTOL II  
Procediment de les ajudes destinades a les entitats  
 col·laboradores  
CAPÍTOL I  
Iniciació del procediment  
Article 14. Iniciació  
El procediment s'iniciarà per sol·licitud de l'entitat i s'ajustarà al que establix la present Orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 15. Sol·licitud  
Les sol·licituds d'ajuda de la present convocatòria es presentaran en triple versió en el model que s'acompanya i que porta adjunta la .Fitxa de manteniment de tercers..  
Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en la pàgina web de la Generalitat.  
Article 16. Lloc de presentació  
1. Les sol·licituds d'ajuda a l'empara de la present Orde, es presentaran, junt amb la documentació requerida, en el Registre de la Direcció Territorial de la Conselleria de Benestar Social de la província on tinga la seua seu l'entitat.  
2. Tot això sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.  
3. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de liberalització dels Servicis Postals.  
Article 17. Terminis de presentació  
El termini de presentació de sol·licituds serà un mes comptat a partir de l'endemà de la publicació d'esta orde en el Diari Oficial de la Generalitat Valenciana. Per al dit còmput, es tindrà en compte que el dia de finalització del termini, correspondrà al mateix ordinal del dia en què s'ha publicat esta orde. En cas que no existisca el dit ordinal, el termini expirarà l'últim dia del mes. Si l'últim dia fóra inhàbil, s'entendrà prorrogat el termini al següent dia hàbil.  
Article 18. Esmena i millora de la sol·licitud  
Una vegada rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es notificarà a l'entitat interessada la causa que impedix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que prevé l'article 71 de la referida norma.  
Esta resolució serà dictada per delegació, pel director o la directora territorial de la Conselleria de Benestar Social. En adoptar-se per delegació indicarà expressament esta circumstància i es considerarà dictada per l'òrgan delegatori, tot esgotant la via administrativa.  
Contra esta es podrà interposar directament recurs davant de l'orde jurisdiccional contenciós administratiu en la forma, termini i condicions que determina la llei reguladora de la dita jurisdicció. No obstant prèviament es podrà interposar, potestativament, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.  
CAPÍTOL II  
Ordenació i instrucció del procediment  
Article 19. Tramitació  
En la fase de tramitació de l'expedient, a la vista de la documentació que existix en este, es podrà demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.  
Article 20. Estudi  
Una vegada complet l'expedient, es procedirà per la corresponent Secció a elaborar les plantilles tècniques d'estudi que seran firmades pel director o la directora territorial, segons model que s'elabore per instrucció interna de la Direcció General de la Família, Menor i Adopcions, i que es remetran a esta Direcció General junt amb la còpia de l'expedient.  
CAPÍTOL III  
Finalització del procediment  
Article 21. Proposta  
Una vegada rebut l'expedient en la Direcció General de la Família, Menor i Adopcions junt amb la plantilla tècnica, es valorarà per una Comissió de Valoració que es constituirà a este efecte i que elevarà proposta de resolució a la directora general de la Família, Menor i Adopcions.  
Article 22. Comissió de valoració  
La Comissió de valoració estarà formada pel cap d'Àrea de la Direcció General de la Família, Menor i Adopcions, que actuarà com a presidenta, i els caps de Servici de la Direcció General, un dels quals actuarà com a secretari.  
La dita Comissió elaborarà les propostes de concessió o denegació de les ajudes que seran elevades a la directora general perquè resolga com considere convenient.  
A l'esmentada comissió de valoració podran convocar-se com a assessors els tècnics de les direccions territorials i/o de la Direcció General que es consideren convenients.  
Article 23. Resolució  
1. Amb caràcter previ a transferir a les corporacions locals els fons concedits en concepte de prestacions econòmiques reglades, serà requisit la formalització d'un conveni de col·laboració entre la Conselleria de Benestar Social i la corporació local corresponent.  
2. D'acord amb el que disposa la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 09.02.2001), modificada per Resolució de 16 de febrer del 2001 (DOGV núm. 3.944, de 21.02.2001) i per Resolució de 14 de maig del 2002 (DOGV núm. 4.252, de 20.05.2002), la resolució de les sol·licituds d'ajudes sol·licitades a l'empara del que preveu la present Orde, està delegada en la directora general de la Família, Menor i Adopcions.  
3. El termini màxim per a tramitar, resoldre i notificar la resolució procedent serà de tres mesos comptats a partir de la data en què s'hagueren fet públics els crèdits per al finançament de les ajudes. No obstant, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, només les esmentades sol·licituds podran valorar-se, resoldre's i notificar-se en el termini d'un mes comptat a partir de la data de publicació en el Diari Oficial de la Generalitat Valenciana de la Resolució de la consellera de Benestar Social que done publicitat a este increment.  
4. Una vegada transcorregut el termini mencionat sense que s'haguera notificat resolució expressa, les entitats interessades, en aplicació del que disposa l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera, i d'Organització de la Generalitat Valenciana, podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'administració de resoldre expressament sobre la petició formulada.  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.  
6. Podrà ser motiu de denegació de les ajudes previstes en la present Orde no reintegrar les quantitats indegudament percebudes corresponents a exercicis anteriors. En tot cas, perquè corresponga la denegació serà necessari que, d'una banda, la dita circumstància haja sigut constatada i declarada per l'administració mitjançant una resolució expressa motivada, que ja siga ferma, dictada en un procediment amb audiència i notificació a l'entitat interessada i, d'altra banda, que els fons que s'hagen de reintegrar hagen sigut efectivament lliurats per la Generalitat.  
7. La quantia assignada a les entitats col·laboradores en concepte de prestacions econòmiques reglades per a l'exercici de 2006 no pressuposarà la quantia que es concedirà finalment per a la totalitat del dit exercici.  
Article 24. Recursos  
Les resolucions dictades per la directora general de la Família, Menor i Adopcions, en adoptar-se per delegació indicaran expressament esta circumstància i es consideraran dictades per l'òrgan delegatori, tot esgotant la via administrativa.  
Contra estes, s'hi podrà interposar directament recurs davant de l'orde jurisdiccional contenciós administratiu en la forma, termini i condicions que determina la llei reguladora de la dita jurisdicció.  
No obstant, prèviament es podrà interposar, potestativament, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.  
TÍTOL III  
Del pagament i de la justificació de les subvencions   
destinades a les entitats  
Article 25. Sistema de pagaments de les ajudes i subvencions  
Llevat que la legislació de la Generalitat permeta un règim de lliurament de transferències corrents distint, el pagament de les ajudes previstes en esta orde s'ajustarà als següents terminis i percentatges:  
1. Per al pagament de les prestacions econòmiques reglades gestionades per les entitats col·laboradores es podrà anticipar a l'entitat col·laboradora el 100% de la quantia concedida en este concepte per a l'exercici 2006. No obstant, per a procedir al dit pagament anticipat haurà d'haver-se justificat, amb caràcter previ, la quantia concedida en el dit concepte durant l'exercici de 2005 si l'haguera, o bé, en cas de no haver-se justificat esta en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que pertoque. En tot cas, perquè es procedisca d'esta manera, serà necessari que, d'una banda, la dita circumstància haja sigut constatada i declarada per l'administració mitjançant una resolució expressa motivada, que ja siga ferma, dictada en un procediment amb audiència i notificació a l'entitat interessada i, d'altra banda, que els fons que cal reintegrar hagen sigut efectivament lliurats per la Generalitat.  
2. Per al règim de lliuraments de transferències corrents corresponents als programes d'integració, així com els gastos de salaris i seguretat social previstos en esta orde, llevat que la legislació de la Generalitat permeta un règim excepcional de lliuraments, s'aplicarà el règim general previst en l'article 47 bis del Text Refós de la Llei d'Hisenda Pública, aprovat per Decret Legislatiu de 26 de juny de 1991, pels percentatges màxims disposats en esta.  
No obstant això, la Resolució per la qual es publiquen les quanties màximes de les ajudes regulades en la present Orde, podrà especificar el règim definitiu de lliurament, el qual serà recollit en les resolucions de concessió d'ajudes.   
Article 26. Sistema de justificació de les ajudes  
Els terminis i el sistema de justificació estaran en funció de la forma de pagament que s'establisca per als diferents tipus de subvencions.  
1. Les entitats col·laboradores justificaran abans del 28 de febrer del 2007, el gasto efectuat, corresponent a les prestacions econòmiques reglades anticipades, de la manera següent:  
a) Un certificat d'obligació contreta o reconeguda o de pagaments ordenats (100%) als beneficiaris de les prestacions segons el model previst en esta orde, per a la regularització, si és el cas, de les sumes anticipades.  
Només podran ser objecte de justificació els imports efectivament contrets per l'entitat col·laboradora en l'exercici de l'any 2006. La dita justificació serà valida si el pagament s'ha efectuat amb motiu de la resolució de concessió de la prestació al beneficiari individual, independentment del concepte pressupostari propi que utilitze l'entitat local.  
b) Llistat de beneficiaris de la prestació respecte dels quals existisca obligació contreta o reconeguda o pagaments ordenats en l'exercici de l'any 2006, amb indicació del nom, cognoms, període, quantia individual i total.  
c) En compliment de l'article 47.11.e) del Text Refós de la Llei d'Hisenda Pública de la Generalitat Valenciana, a la memòria final s'acompanyarà un certificat firmat per l'alcalde. president o representant de la corresponent entitat pública, si és el cas, on s'especifique que tots els beneficiaris individuals de la prestació han complit els requisits de concessió, mentre ha durat esta, segons model previst en esta orde.  
2. Els gastos en concepte de personal i programes es justificaran a través de certificat d'obligació contreta o reconeguda o de pagaments ordenats, per mitjà del model recollit en esta orde.  
Els gastos que s'han de justificar en estos conceptes seran, com a mínim, igual al cost que s'ha determinat en la resolució de concessió de l'ajuda. La dita justificació es correspondrà sempre amb els continguts dels programes subvencionats, no sent admissibles gastos d'actuacions que no estiguen específicament previstes en la seua descripció. La justificació per un import menor al dit cost farà que es minore proporcionalment l'ajuda concedida. En tot cas, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim el 31 d'octubre del 2006, no podent presentar-se justificacions de gasto efectuat en l'exercici de l'any 2006, després del 31 de gener de l'any 2007.  
En les justificacions parcials presentades respecte a l'ajuda concedida es podran unir, acumulant-se, les quanties corresponents a personal i programes, ajustant-se en l'última justificació que es presente la quantia concedida per conceptes i a justificar total, segons el que disposa la resolució de concessió.  
3. Els beneficiaris de les prestacions econòmiques reglades tindran el termini d'un mes a comptar de la finalització de cada període complet d'ajuda concedida i, en tot cas, fins al 31 de gener de l'any 2007, per a acreditar davant de l'entitat local que han complit els requisits de l'ajuda concedida durant tot el període de la seua duració.  
4. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, tots aquells documents, factures, manaments de pagament, etc., que siguen necessaris per a justificar la quantia del gasto efectuat de l'ajuda concedida.  
5. Excepcionalment, la Direcció General de la Família, Menor i Adopcions, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.  
Article 27. Obligacions  
1. Les entitats subvencionades hauran de complir les següents:  
a) Comunicar fefaentment, a l'òrgan que concedix la subvenció, la concessió de tota ajuda amb la mateixa finalitat, per part d'altres organismes públics o privats, nacionals o internacionals. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació dels fons percebuts.  
b) No alterar la finalitat de les subvencions i complir les obligacions que establix la legislació vigent per als perceptors de fons públics.  
c) La submissió a les actuacions de control financer que correspon a la Intervenció General en relació amb la subvenció i ajudes concedides.  
d) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i tinga com a objecte justificar el compliment dels requisits i de les condicions necessàries per a la concessió de la subvenció, la realització de les activitats o adopció del comportament que justifica el lliurament d'esta o bé la correcta aplicació de la suma lliurada a la finalitat prevista, sense perjuí de la confidencialitat exigible.  
e) No minorar ni anul·lar la consignació que hagueren previst inicialment en el seu pressupost, per a esta fi.  
f) Atendre els pagaments de les obligacions que es contrauen.  
g) Formalitzar adequadament els documents de seguiment tècnic i financer previstos en esta orde, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes previstes en esta orde.  
h) Justificar les ajudes concedides en el termini màxim establit en la present Orde o les normes que s'apliquen.  
i) Presentar en la Direcció Territorial de Benestar Social corresponent, abans del 31 de gener del 2007, una memòria de desenrotllament de les actuacions subvencionades, tot incloent una valoració dels resultats de la inserció sociolaboral entre els beneficiaris de la prestació. No obstant, la Direcció Territorial podrà sol·licitar memòries més extenses que incloguen peticions concretes de dades generals dels beneficiaris, amb la finalitat de millorar la prestació i obtindre dades globals de la Comunitat Valenciana.  
j) Efectuar el seguiment individual als beneficiaris de les prestacions econòmiques reglades i verificar que continuen mantenint els requisits per a ser beneficiaris d'estes ajudes, tot omplint, a més, els fulls de seguiment individuals segons el model d'esta orde.  
2. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió de l'ajuda i, si és el cas, a l'exigència de l'interés de demora des del moment del pagament de la subvenció.  
Article 28. Desistiment sense efectes, minoració, nul·litat, anul·labilitat i correcció d'errors  
1. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes en els supòsits de l'article 47 del Text Refós de la Llei d'Hisenda Pública de la Generalitat Valenciana, o de l'article 37 de la Llei 38/2003, de 17 de novembre, General de Subvencions.  
Per al desistiment sense efectes o minoració de les ajudes econòmiques es garantirà, en tot cas, per la Direcció Territorial de Benestar Social, el dret de l'interessat al tràmit d'audiència.  
2. De conformitat amb el que disposa l'article 19.4 de la Llei 38/2003, de 17 de novembre, General de Subvencions, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, nacionals o internacionals, podrà donar lloc a la modificació de la resolució de concessió. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el dit cost.  
Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. El termini per a resoldre i notificar la resolució procedent serà de sis mesos comptats a partir que s'inicie el procediment.  
DISPOSICIONS ADDICIONALS  
Primera  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2006, de crèdit adequat i suficient per a atendre les ajudes previstes en esta. No es dictarà cap Resolució sobre les sol·licituds d'ajuda a l'empara d'esta, mentres no existisca el dit crèdit.  
La Conselleria de Benestar Social, una vegada aprovada i publicada la Llei de Pressupostos de la Generalitat per al 2006, publicarà mitjançant una Resolució les dotacions pressupostàries màximes per a les ajudes convocades i les línies de subvenció destinades a finançar-les, així com les modificacions, si és el cas, respecte a la manera de pagament i de justificació.  
Els dits crèdits tindran caràcter limitador i no podran concedir-se subvencions una vegada que estos s'hagen esgotat.  
Les ajudes que es concedisquen per a l'exercici de 2007 en concepte de prestacions econòmiques reglades quedaran condicionades a l'existència de crèdit adequat i suficient destinat a estes, en els pressupostos de la Generalitat per al dit exercici.  
La manera de justificar les ajudes concedides en virtut d'esta orde, en concepte de prestacions econòmiques reglades per a l'exercici de 2007, tant per les entitats Col·laboradores, com pels beneficiaris individuals de les mateixes, serà idèntic a l'establit per a l'exercici de 2006.   
Els aspectes regulats en la present Orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la corresponent Llei de Pressupostos o la normativa aplicable establiren condicions distintes s'aplicaran les que corresponguen.  
Segona  
Excepcionalment, per raons de necessitat o d'interés públic, la Comissió de Valoració podrà realitzar propostes que excedisquen dels criteris i taules econòmiques establides, quan concórreguen circumstàncies extraordinàries, degudament acreditades en l'expedient.  
Tercera  
La Conselleria de Benestar Social no assumirà obligacions que es deriven de la relació laboral del personal dels programes o servicis subvencionats, sinó que seran els seus titulars qui respondran amb caràcter exclusiu.  
Quarta  
La concessió d'una subvenció a l'empara d'esta orde, no comportarà cap obligació per part d'esta Conselleria, per a pròxims exercicis.  
Quinta  
S'adjunten a esta orde els models següents:  
a) Sol·licitud corresponent al pla de mesures d'inserció social i fitxa de manteniment de tercers.  
b) Acord proposta i acceptació pel beneficiari, del pla de mesures d'Inserció Social.  
c) Full de seguiment individual dels beneficiaris de la prestació econòmica reglada.  
d) Certificat final de l'exercici referent que tots els perceptors de la prestació econòmica reglada han complit els requisits de concessió.  
e) Llistat de beneficiaris de la prestació econòmica reglada.  
f) Certificat de justificació d'obligació contreta o reconeguda, o de pagament ordenat relatiu a les prestacions econòmiques reglades.  
g) Certificació de justificació d'obligació contreta o reconeguda, o de pagament ordenat relatiu a programes i/o personal.  
DISPOSICIONS FINALS  
Primera  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un programa «Subvencionat per la Generalitat Valenciana Conselleria de Benestar Social». De la mateixa manera, s'informarà d'esta circumstància als usuaris dels programes.  
Segona  
S'autoritza la Sotssecretaria de la Conselleria de Benestar Social i a la Direcció General de la Família, Menor i Adopcions a elaborar les instruccions de desenrotllament d'esta orde.  
Tercera  
La present Orde entrarà en vigor l'endemà de la publicació en el Diari Oficial de la Generalitat Valenciana.  
Quarta  
Contra les bases de la present convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, potestativament recurs de reposició davant el mateix òrgan que l'ha dictat, en el termini d'un mes a comptar de l'endemà de la seua publicació, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, o bé pot interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que consideren convenient.  
València, 30 desembre de 2005  
La consellera de Benestar Social,  
ALICIA DE MIGUEL GARCÍA